ગુજરાતમાં વાયબ્રન્ટ ઇન્વેસ્ટર્સ સમિટનો સમય પહેલીવાર બદલવામાં આવ્યો છે. અત્યાર સુધીના આઠ સમિટમાં ઉત્તરાયણ પર્વ દરમ્યાન વાયબ્રન્ટ સમિટ યોજવામાં આવી છે. એટલે કે 10 થી 13 જાન્યુઆરી દરમ્યાન વાયબ્રન્ટ સમિટ થઇ છે પરંતુ હવે સરકારે ટાઇમ બદલીને નવમી વાયબ્રન્ટ સમિટ 18 થી 20 જાન્યુઆરી રાખી છે. ગુજરાતમાં નરેન્દ્ર મોદી મુખ્યમંત્રી હતા ત્યારે તેમણે પહેલી વાયબ્રન્ટ સમિટ 2003માં કરી હતી જે એક હોલમાં હતી. ત્યારબાદ 2005માં અમદાવાદના સાયન્સ સિટીમાં વાયબ્રન્ટ સમિટ કરવામાં આવી હતી. દર બે વર્ષે યોજાતી વાયબ્રન્ટ સમિટ જ્યારથી મહાત્મા મંદિર બન્યું છે ત્યારથી ત્યાં કરવામાં આવે છે. રાજ્યની 6 વાયબ્રન્ટ સમિટમાં નરેન્દ્ર મોદી યજમાન હતા પરંતુ તેઓ છેલ્લી બે વાયબ્રન્ટ સમિટમાં મહેમાનના રૂપમાં આવે છે. સાતમી સમિટમાં મુખ્યમંત્રી તરીકે આનંદીબહેન પટેલ હતા અને આઠમી સમિટમાં વિજય રૂપાણી હતા. હવે ફરી એકવાર નરેન્દ્ર મોદી વિજય રૂપાણીના ગુજરાતમાં વાયબ્રન્ટ સમિટના મહેમાન બનીને આવી રહ્યાં છે. મોદી આ સમિટમાં ઉપસ્થિત રહી શકે તે માટે સરકારે વાયબ્રન્ટ સમિટની તારીખ બદલી છે. હવે ઉત્તરાયણ દરમ્યાન આ સમિટ થશે નહીં પરંતુ ઉત્તરાયણ પછી એટલે કે 18મીએ આ સમિટનું મહાત્મા મંદિરમાં જ્યારે ઉદ્દધાટન થશે ત્યારે વર્લ્ડક્લાસ રેલ્વેસ્ટેશન સાથે ફાઇવસ્ટાર હોટલ પણ ખુલ્લી મૂકાઇ હશે જેમાં દેશ-વિદેશના મહાનુભાવોને ઉતારો આપવામાં આવશે.